CELEX: 62017CN0073
Language: et
Date: 2017-02-09 00:00:00
Title: Kohtuasi C-73/17: 9. veebruaril 2017 esitatud hagi – Prantsuse Vabariik versus Euroopa Parlament

3.4.2017   
            
            
               ET
            
            
               Euroopa Liidu Teataja
            
            
               C 104/37
            
         9. veebruaril 2017 esitatud hagi – Prantsuse Vabariik versus Euroopa Parlament
   (Kohtuasi C-73/17)
   (2017/C 104/53)
   Kohtumenetluse keel: prantsuse
   
      Pooled
   
   
      Hageja: Prantsuse Vabariik (esindajad: F. Alabrune, D. Colas, B. Fodda ja E. de Moustier)
   
      Kostja: Euroopa Parlament
   
      Hageja nõuded
   
   
               —
            
            
               tühistada Euroopa Parlamendi kolmapäeva, 30. novembri 2016. aasta istungi päevakord (dokument P8_0J (2016)11-30) osas, milles nähakse ette täiskogu istungjärgu arutelu lepituskomitees heaks kiidetud üldeelarve projekti ühise teksti teemal; tühistada neljapäeva, 1. detsembri 2016. aasta istungi päevakord (dokument P8_0J (2016)12-01) osas, milles nähakse ette üldeelarve projekti ühise teksti hääletamine ja selgitused hääletamise kohta; tühistada Euroopa Parlamendi 1. detsembri 2016. aasta seadusandlik resolutsioon üldeelarve projekti ühise teksti kohta (dokument TS-0475/2016, P8_TA-PROV(2016)0475 ajutises redaktsioonis), ning akt, millega Euroopa Parlamendi president kuulutas ELTL artikli 314 lõike 9 alusel eelarve lõplikult vastuvõetuks;
            
         
               —
            
            
               jätta kehtima selle akti õigusmõju, milles Euroopa Parlamendi president tuvastas, et Euroopa Liidu 2017. aasta üldeelarve on vastu võetud kuni selle eelarve lõpliku vastuvõtmiseni asutamislepingutega kooskõlas oleva aktiga mõistliku aja jooksul alates kohtuotsuse kuulutamisest;
            
         
               —
            
            
               mõista kohtukulud välja parlamendilt.
            
         
      Väited ja peamised argumendid
   
   
               1.
            
            
               Hagiavalduses palub Prantsuse valitsus, et tühistataks Euroopa Parlamendi poolt tema 2016. aasta 30. novembri ja 1. detsembri lisatäiskoguistungil Brüsselis eelarvepädevuse teostamise raames vastu võetud neli akti.
            
         
               2.
            
            
               Esimene ja teine akt, mille tühistamist Prantsuse valitsus nõuab, on Euroopa Parlamendi kolmapäeva, 30. novembri 2016. aasta istungi päevakord ja neljapäeva, 1. detsembri 2016. aasta istungi päevakord, kuivõrd nendes nähakse ette vastavalt täiskogu istungjärgu arutelu 2017. aasta üldeelarve projekti ühise teksti teemal ning hääletamine ja selgitused üldeelarve projekti ühise teksti hääletamise kohta.
            
         
               3.
            
            
               Kolmas vaidlustatud akt on Euroopa Parlamendi 1. detsembri 2016. aasta seadusandlik resolutsioon üldeelarve projekti ühise teksti kohta.
            
         
               4.
            
            
               Viimaks nõuab Prantsuse valitsus, et tühistataks akt, millega Euroopa Parlamendi president kuulutas ELTL artikli 314 lõike 9 alusel eelarve lõplikult vastuvõetuks. Nagu nähtub muu hulgas Euroopa Parlamendi neljapäeva, 1. detsembri 2016. aasta istungi protokollist, on tegemist Euroopa Parlamendi presidendi avaldusega, millele järgnes üldeelarvele alla kirjutamine tema poolt, mis toimusid pärast seda, kui seadusandlik resolutsioon üldeelarve projekti ühise teksti kohta oli hääletusele pandud.
            
         
               5.
            
            
               Oma ainsas väites leiab Prantsuse valitsus, et neli vaidlustatud akti tuleb tühistada põhjusel, et need on vastuolus ELL ja ELTL lisaks oleva protokolliga nr 6 ja Euratomi asutamislepingule lisatud protokolliga nr 3 Euroopa Liidu institutsioonide ning teatud organite, asutuste ja talituste asukoha kohta.
            
         
               6.
            
            
               Nimelt nähtub nii protokollidest institutsioonide asukoha kohta kui ka Euroopa Kohtu praktikast, et Euroopa Parlamendil ei ole õigust teostada oma eelarvepädevust, mille talle annab ELTL artikkel 314, lisatäiskoguistungil Brüsselis, vaid seda tuleb teostada korralistel täiskoguistungitel Strasbourgis.
            
         
               7.
            
            
               Ent kuna Euroopa Parlamendi presidendi vastu võetud akti õiguspärasus vaidlustatakse mitte selle eesmärgi või sisu tõttu, vaid ainult seetõttu, et see akti oleks tulnud vastu võtta korralisel täiskoguistungil Strasbourgis, siis põhjendavad Prantsuse valitsuse hinnangul Euroopa avaliku teenistuse järjepidevuse tagamise vajadus ja õiguskindlusega seotud olulised kaalutlused seda, et selle akti õigusmõju tuleb kehtima jätta kuni asutamislepingutega kooskõlas oleva uue akti vastuvõtmiseni.